Mudre izreke (Šarić)/Glava 28.
1 Bezbožnik bježi, i kad ga nitko ne progoni; a pravednik se osjeća sigurnim kao mlad lav. 

2 Zbog grješnosti u zemlji mijenjaju se često knezovi njezini; ali po razboritim, razumnim ljudima dobiva pravda dugo trajanje. 

3 Bezbožnik, koji pritiskuje siromahe, jest kao dažd, što odnosi, a kruha ne donosi. 

4 Koji preziru zakon, hvale bezbožnika; a koji drže zakon, gnjeve se na njega. 

5 Zli ljudi nemaju smisla za pravo; a koji traže Gospoda, razumiju se u sve. 

6 Bolji je siromah, koji hodi u nedužnosti svojoj, nego čovjek, koji ide krivim putovima, ako je i bogat. 

7 Tko drži zakon, sin je razuman, a tko se druži s izjelicama, sramoti oca svojega. 

8 Tko umnožava imetak svoj kamatom i lihvom, skuplja onome, koji je milostiv siromasima. 

9 Tko odvraća uho svoje, da ne čuje zakona i molitva je njegova jedan gad. 

10 Tko zavodi poštene ljude na zao put, taj će sam pasti u jamu svoju; a nedužni će dobiti blagoslov. 

11 Bogat čovjek drži samoga sebe mudrim, ali ga razuman siromah ispituje. 

12 Kad se raduju pravednici, velika je slava; a podignu li se bezbožnici visoko, moraju se tražiti ljudi. 

13 Tko krije svoje grijehe, nema blagoslova; tko ih priznaje i ostavlja, dobit će oproštenje. 

14 Blagoslovljen je čovjek, koji je svagda na oprezu; a tko učini tvrdim srce svoje, upast će u nesreću. 

15 Lav, koji rice, i medvjed gladan, to je bezbožan vladalac siromašnome narodu. 

16 Knez, koji nema razboritosti, vrši mnoge globe; a kome se gadi nepravedna dobit, živjet će dugo. 

17 Čovjek, kojega tišti krvno djelo, bit će do groba bjegunac; nitko ga ne zaustavi. 

18 Tko hodi nedužno, spasit će se; a tko ide krivim putovima, pada ti jamu. 

19 Tko obrađuje svoju njivu, ima puno kruha; a tko ide za besposlicama, ima puno siromaštva. 

20 Čestiti čovjek obiluje blagoslovima; a tko hoće da se brzo obogati, ne ostaje bez kazne. 

21 Pristranost je loša stvar; ipak za komadić kruha ogriješi se gdjekoji. 

22 Lakomac ide pohlepno za bogatstvom i ne pomišlja, da oskudica dolazi na njega. 

23 Tko kara čovjeka, više će hvale poslije žeti, negoli jezik laskav. 

24 Tko krade oca svojega i mater svoju i govori: "To nije grijeh", on je drug pokvarenome čovjeku. 

25 Lakomac zameće svađu; a tko se uzda u Gospoda, obilovat će. 

26 Tko se oslanja na svoj vlastiti razum, luđak je; a tko hodi u mudrosti, spasit će se. 

27 Tko daje siromahu, neće mu ništa faliti; a tko zatvara oči svoje pred njim, bit će obasut klevetama. 

28 Kad se visoko podignu bezbožnici, skrivaju se ljudi; a kad propadnu, postaju moćni pravednici. 

Mudre izreke (Šarić)